b'\n_START_ARTICLE_\nPesem Evrovizije 2003\n_START_PARAGRAPH_\nIzbor Pesem Evrovizije 2003 je bil 48. izbor za Pesem Evrovizije zapovrstjo in je potekal 24. maja 2003 v latvijski prestolnici Rigi. Voditelja prireditve sta bila Marie N, latvijska pevka, ki je leto poprej prinesla Latviji zmago na Evroviziji, in Ren\xc4\x81rs Kaupers, ki je na Evroviziji 2000 s svojo skupino dosegel tretjo mesto. Zgodilo se je drugi\xc4\x8d v zgodovini Evrovizije, da sta bila oba voditelja nastopajo\xc4\x8da pevka v preteklih letih - prvi\xc4\x8d se je to pripetilo na Evroviziji 1991._NEWLINE_Zmagovalka je postala tur\xc5\xa1ka predstavnica Sertab Erener s pesmijo Every Way That I Can, ki je prejela skupno 167 to\xc4\x8dk od 21 dr\xc5\xbeav udele\xc5\xbeenk. Na drugem mestu je pristala Belgija, ki je to\xc4\x8dke prejela od 22 dr\xc5\xbeav, vendar z ni\xc5\xbejim skupnim se\xc5\xa1tevkom. Tretjeuvr\xc5\xa1\xc4\x8dena Rusija je prejela to\xc4\x8dke od celo 23 dr\xc5\xbeav.\n_START_SECTION_\nGlasovanje\n_START_PARAGRAPH_\nVelika ve\xc4\x8dina dr\xc5\xbeav je izvedla telefonsko glasovanje ter podelila to\xc4\x8dke 12, 10, 8, 7, 6, 5, 4, 3, 2, in 1. Evropska radiodifuzna zveza (EBU) je sicer zahtevala telefonsko glasovanje v vseh dr\xc5\xbeavah udele\xc5\xbeenkah, vendar Bosna in Hercegovina in Rusija nista uspeli vzpostaviti ustreznega telefonskega sistema glasovanja ter sta podali glasove strokovne \xc5\xbeirije, kar se je zgodilo zadnji\xc4\x8d v zgodovini Evrovizije. Tudi Irska je podala glasove strokovne \xc5\xbeirije, ker se je med glasovanjem sesul telefonski sistem. Kasneje je Irska zaradi protesta Rusije objavila to\xc4\x8dke, ki bi jih Irci podelili s telefonskim glasovanjem, vendar te to\xc4\x8dke ne bi spremenile zmagovalca._NEWLINE_Slovenija je poro\xc4\x8dala rezultate kot zadnja. Vse do takrat je Belgija vodila s 162 to\xc4\x8dkami, Tur\xc4\x8dija je bila s 157 na drugem mestu in Rusija s 152 na tretjem. Prva izmed teh treh je to\xc4\x8dke od Slovenije prejela Belgija, in sicer 3, kar ji je prineslo kon\xc4\x8dnih 165 to\xc4\x8dk, s tem je Rusija za pi\xc4\x8dlo to\xc4\x8dko izgubila mo\xc5\xbenost za zmago. V dvorani je zavr\xc5\xa1alo, saj se je mo\xc5\xbenost belgijske zmage okrepila. Vendar nato je Tur\xc4\x8dija prejela 10 to\xc4\x8dk in se z 167 to\xc4\x8dkami zavihtela na prvo mesto do zmage, Rusija je prejela zadnjih 12 to\xc4\x8dk in s skupnim se\xc5\xa1tevkom 164 to\xc4\x8dk ostala na tretjem mestu. \xc4\x8cetra je bila Norve\xc5\xa1ka, peta \xc5\xa0vedska, Zdru\xc5\xbeeno kraljestvo pa je pristalo na dnu brez to\xc4\x8dk. Peter Poles, ki je poro\xc4\x8dal slovenske rezultate, se je tekom prenosa celo po\xc5\xa1alil: "Tu na tem listu so kon\xc4\x8dne to\xc4\x8dke, ki bodo odlo\xc4\x8dile o dana\xc5\xa1njem zmagovalcu, in vem, da jih nestrpno pri\xc4\x8dakujete, tako da kar gremo: ... Adijo." (angle\xc5\xa1ko "... so here I go" ali tudi "... tako da grem zdaj."). Poles je nato z listom, kakor bi \xc5\xbeelel nadaljevati z branjem, za kratek \xc4\x8das izginil izpred kamere, nakar se je z nasmehom oglasila voditeljica: "Ne, ne, ne, pridi nazaj." Poles jo je takoj pomiril z besedami, da se samo heca, in nadaljeval z branjem.'